Papersnake/gushiwen huggingface dataset:
授衣还田里
韦应物（唐代）

公门悬甲令，浣濯遂其私。晨起怀怆恨，野田寒露时。

气收天地广，风凄草木衰。山明始重叠，川浅更逶迤。

烟火生闾里，禾黍积东菑。终然可乐业，时节一来斯。
送勤照和尚往睢阳赴太守请
刘长卿（唐代）

燃灯传七祖，杖锡为诸侯。
来去云无意，东西水自流。
青山春满目，白日夜随舟。
知到梁园下，苍生赖此游。
光禄朱卿挽词十首
李廌（宋代）

自信仁由己，深知道满门。
才华辉日域，嘉誉达天阍。
坦腹方趋进，亨衢迓骏奔。
欲令唐晋後，不独美姚温。
沁园春（用定轩雨余有感韵写山中之趣）
冯取洽（宋代）

一雨霈然，六合全清，空无点埃。喜秋容新沐，为谁媚妩，凉蟾留照，正尔徘徊。蜡屐清游，渔蓑淡话，富贵于予何有哉。双溪上，总旧盟鸥鹭，来往无猜。

烟霞竹石松梅。更无数幽花陆续开。渐黄鸡啄黍，肥堪一著，浮蛆拍瓮，美可三杯。儿解应门，翁方索句，俗客来时莫放来。青山好，尽从今日日，闼不妨排。
瑰华镇看桃花
萧道管（清代）

瑰华桃花十五里，桃花红白玫瑰紫。游人看花兼看人，马如游瑰车如水。

罥枝裙衩香春风，映肉花光一何绮。游人只恐斜阳暮，照影争怜绿波美。

长安水边不可见，湖西花钿只如此。明朝处处卖花声，苦报春光疾如驶。
咏史·郭汾阳女许桥神
周南（宋代）

汾阳蒲镇造浮桥，女许桥神水患消。
河渎亲家从此号，正人夫岂自兴妖。
海陵
毛珝（宋代）

绕城无数菜花黄，隔岸蒹葭接大荒。不分塞鸿偏得意，年年春老未还乡。
梅桂争芳诗有引
卢龙云（明代）

谁遣花神次第催，天工巧并一时来。秋香桂萼方呈秀，春信梅梢预报魁。

生意并含新雨露，灵根俱显旧栽培。似应月殿高攀折，即倩南枝向北开。
和方虚谷豫章徐子苍沿制檄抵秋浦
张道洽（宋代）

词林日凋疏，生意不复新。慎勿大崛奇，崛奇惊世人。

玉堂老仙坡，过海走一巡。非天寔罚之，语言累其身。
万安宫遗址 其一
李文田（清代）

回合山川势不虚，格坚叉罕定都余。图苏河畔凉楼地，当日双溪此著书。
咏志二十首 其八
黄佐（明代）

城隅有奇树，昔为霜所枯。东风旦夕至，枝条竞芬敷。

达官驾高马，万夫行避途。威光夺霆电，意气倾皇都。

逢时恣嘘噏，政道犹蒲卢。何哉仲尼志，浮海思乘桴。
【中吕】满庭芳　京口感怀
汤舜民（元代）

残花剩柳，摧垣废屋，新冢荒丘。海门天堑还依旧，滚滚东流。铁瓮城横刺
着虎口，金山寺高镇着鳌头。斜阳候，吟登舵楼，灯火望扬州。　除夕
荒芜旧隐，荡田破屋，流水柴门。儒生甘捱黄齑运，何病何贫？楮先生管城
子谁行证本，郑当时孔文举那里寻人？年将尽，梅花笑晒，添一岁老三分。　又
休怀故人，难寻东道，谁念斯文？南枝昨夜传芳信，大地回春。雪儿飘风儿
刮深深闭门，酒儿ド鱼儿脍旋旋开樽。投至得黄昏近，黑喽喽便盹，则敢是睡魔
神。　武林感旧二首
钱塘故址，东吴霸业，南渡京师。其间四百八十寺，不似当时。山空湖潋
滟随处写坡仙旧诗，水清浅月黄昏何人吊逋老荒祠？伤情思，西湖若此，何似比
西施？
笙歌醉乡，绮罗绚采，粉黛吹香。业风人海波千丈，送尽春光。湖内外静悄
悄六桥面舫，浙东西冷清清一道长□。休悲怆，自今日往，何物不兴亡！　代人寄书
端肃奉柬，拜违咫尺，似隔关山。少成欢会多离间，直恁艰难。又不是平地
里情疏意懒，止不过暂时间书废琴闲。休凝盼，归期早晚，先此报平安。
舟泊虎邱全伯典自四明追及感而赋别
谢与思（明代）

吴苑晴芳野色开，客居旬日坐莓苔。山中风物谁堪侣，江上烟帆尔独来。

春井虎光沉剑壁，午钟花雨散经台。明朝南北俱尘旅，可负当尊锦瑟催。
题瀑布画
刘宰（宋代）

泄云澒洞遮山腹，古木槎牙缭山足。举头百丈泻寒泉，知有高峰插天绿。
水调歌头
刘过（宋代）

春事能几许，密叶著青梅。日高花困，海棠风暖想都开。不惜春花典尽，只怕春光归去，片片点苍苔。能得几时好，追赏莫徘徊。

雨飘红，风换翠，苦相催。人生行乐，且须痛饮莫辞杯。坐则高谈风月，醉则恣眠芳草，醒后亦佳哉。湖上新亭好，何事不曾来。
舟中寒食
卢纶（唐代）

寒食空江曲，孤舟渺水前。斗鸡沙鸟异，禁火岸花然。

日霁开愁望，波喧警醉眠。因看数茎鬓，倍欲惜芳年。
天津桥晚望
顾非熊（唐代）

晴登洛桥望，寒色古槐稀。流水东不息，翠华西未归。

云收中岳近，钟出后宫微。回首禁门路，群鸦度落晖。
题云岩筠轩
释德洪（宋代）

雨叶风枝小径通，拂砧清坐有谁同。粉衣香滑秋丛瘦，泉佩丁东夜壑空。

半世已归弹指内，前途都付枕肱中。堤防老境犹多事，折脚铛炊腐颗红。
碾驴鞍判
罗绍威（五代）

邺城大道甚宽，何故驾车碾鞍？

领鞴驴汉子科决，待驾车汉子喜欢。
退院口占
大须（清代）

十四年来了宿因，扪心尚不失天真。徜徉山水成初愿，守护烟霞得替人。

百八摩尼无量佛，三千世界自由身。寄言江上乘风客，莫待昏黄始问津。
舟行
彭汝砺（宋代）

莫打桨，打桨惊鸿雁，鸿雁不慕鱼虾贱。暮宿江湖昼云汉，我不见之其心乱。

莫鸣桹，鸣桹鸿雁飞。鸿雁不是鸡鹜儿，我不见之心孔悲。
菩萨蛮·双双紫燕来华屋
蔡伸（宋代）

双双紫燕来华屋。雨馀芳草池塘绿。一夜摆花风。莺花满树红。塘深君莫诉。醉袖歌金缕。无奈惜花心。老来情转深。
依韵和毅夫新栽梅花
陆佃（宋代）

谁赋梅花诗，拟继三百五。昔闻林居士，幽栖贲岩坞。

琼章虽在人，玉树已埋土。湖山今寂寥，五云谩无雨。

夫君擅文章，颇以诗自许。芬芳春草生，光芒夜珠吐。

人间再生岛，名在诗书圃。锦囊贮西施，佳丽生百妩。

翱翔道家山，文采动人主。阳春定能和，白华应可补。

后生谁敢当，柏直口尚乳。老夫幸未疲，腰剑犹能舞。
如归亭
许申（宋代）

日脚青山晚半藏，水遥天远岸无厢。
云边一叶来何处，认是宣州出浦航。
渼陂西南台
杜甫（唐代）

高台面苍陂，六月风日冷。蒹葭离披去，天水相与永。

怀新目似击，接要心已领。仿像识鲛人，空蒙辨鱼艇。

错磨终南翠，颠倒白阁影。崷崒增光辉，乘陵惜俄顷。

劳生愧严郑，外物慕张邴。世复轻骅骝，吾甘杂蛙黾。

知归俗可忽，取适事莫并。身退岂待官，老来苦便静。

况资菱芡足，庶结茅茨迥。从此具扁舟，弥年逐清景。
赠讷老
王十朋（宋代）

路入侯溪无故侯，梵王祠宇占清幽。语言文字真吾病，喜共维摩大士游。
出京感事
晁说之（宋代）

晚岁长途俱寂寞，伤今怀古总飘零。
韩彭岂是无三窟，管葛元非守一经。
白发任渠从此出，朱弦於世许谁听。
犹怜去国恨能释，已见灯龙出北溟。
和马伯庸尚书四绝句
王迈（宋代）

丝丝垂柳拂金沟，学就宫娃舞态柔。
莫遣落红飘一点，长门春色不禁愁。
奉和经略庞龙图延州南城八咏 其二 供兵硙
司马光（宋代）

晨暮响寒泉，飞轮驶风转。士饱气益振，轻与先零战。
过显佑祠口占
刘廷玑（清代）

柳曳长堤水漱沙，寻春春入梵王家。清江三日重来晚，落尽樱桃两树花。
送沈信臣赴试南宫五首
韩元吉（宋代）

山城寒陟夜飞霜，枫叶青红带夕阳。
夹道梅花有春色，不妨冲雪到钱塘。
游庐山怀叔粲季敌兼忆小子氓等次谢康乐寄惠连韵
李彭（宋代）

诸峰霭遐瞩，上与箕斗近。西风吹人衣，萧然无畦畛。

烟霞入诗句，欲吐初未忍。但恨数往来，幽栖愧真隐。

真隐如虚舟，渺渺姑乘流。何须长卿慢，暮年称倦游。

钟鸣起菌阁，天上隐琼楼。焉能诱松桂，旷怀且少留。

少留平生欢，看云复长叹。芝兰念羯末，茧栗惟雍端。

倚松聊停策，意远萦层峦。风驶烟尚积，雨歇云犹攒。

攒云本无心，孤猿响山阴。俯瞰白鹿洞，仰窥紫霄岑。

何时携诸少，清盟可重寻。仲子日边去，归鸦闻暮音。
闻师文过钱塘二首
陈造（宋代）

行役儿无虑，衰怀自不忘。
待潮何处泊，听雨共更长。
指俟乌供哺，先容雁著行。
更宽三日计，茫苍下归艎。
薄暮舟行白塔河
罗志让（清代）

扁舟摇落日，极浦生明霞。垂杨阴杳霭，柔橹声咿哑。

迢迢见归阴，隐隐闻啼鸦。浣女缘曲岸，钓叟当圆沙。

溪风拂絺绤，汀月横窗纱。吾羡张志和，泛宅为生涯。
次韵子瞻送顾子敦河北都运二首
黄庭坚（宋代）

今代顾虎头，骨相自雄伟。
不令长天宫，亦合丞御史。
能贫安四壁，无愠可三已。
昨来立清班，国士相顾喜。
何因将使节，风日按千里。
汲黯不居中，似非朝廷美。
太任录万事，御坐留谏纸。
发政恐伤民，天步薄冰履。
苍生忧其鱼，南亩多被水。
公行图安集，信目勿信耳。
清心镜 弃家
马钰（金朝）

解名缰，敲利钻。爱海恩山，一齐识破。弃家缘、路远三千，似孤云识鹤。有胜心，忒煞大。今日对众，须当说过。＊寂寥、忍辱清贫，更不
次韵分生五首
陈著（宋代）

学晚唐诗俗见疏，君家句法到黄初。
淡交顾辱联翩赠，熊掌方尝又得鱼。
经徐州数千里尽为水患淤塞进舟之难赋此
李时行（明代）

沙涨桓山汶水东，南来舟楫若为通。丁夫已厌新河苦，野老仍嗟岁计空。

旅枕孤城闻夜柝，褐衣长路叹秋风。千村遍没人家少，满目川原感慨中。
北台
张商英（宋代）

北台高峻碧崔嵬，多少游人到便回。怕见目前生地狱，愁闻耳畔发风雷。

七星每夜沾峰顶，六出长年积涧隈。若遇黑龙灵懆者，人间心念自然灰。
子美集中凡可以入画景者指不胜屈虽亟求其近似不能也因成断句以自哂
弘历（清代）

无心得句皆成画，刻意求工岂是诗。陶冶性灵聊复尔，准绳今古寔於斯。
金刚随机无尽颂·依法出生分第八
释印肃（宋代）

皆出此经中，无法不通同。
夜来得一梦，今日又相逢。
江行倡和诗
善启（明代）

遥汉华月升，孤墅暝烟合。桅樯影倒垂，柔橹声互答。

宵霁谩贪程，春寒犹恋衲。鸣空雁几行，绕树乌三匝。

邮驰递去铃，渔挈沽来榼。停榜次群艘，听歌吴楚杂。
解冤结 今丹阳下山权与陆仙作伴
王哲（金朝）

我行符水。公修药饵。一居山，一居＊市。两处崇真暗相洽，即非彼此。无为漏、共成不二。扶风儒士。同为教旨。辟得正，上合天意。行满功成去蓬莱。却寻旧址。如今且、休言异寄。
长歌行
陆游（宋代）

燕燕尾涎涎，横穿乞巧楼，低入吹笙院，鸭鸭觜唼唼，朝浮杜若吹，暮宿芦花夹。
嗟尔自适天地间，将俦命侣意甚闲。
我今独何为，一笑乃尔悭！世上悲欢亦偶然，何时烂醉锦江边？人归华表三千岁，春入箜篌十四弦。
山中寄外 其四
龙辅（宋代）

若得共此栖，松菊长携手。岸上数株松，何须减五柳。
鸠兹酬张惕中
钱澄之（清代）

江头破衲少知名，脱粟亲炊见尔情。痛入箭创阴雨夜，梦回鼙鼓海潮声。

国恩祇觉今生重，交道谁言乱世轻。传说敬亭曾卧病，又冲泥泞去宣城。
步西湖次韵徐南卿
陈造（宋代）

杨园骞绝岭，万象赴窥临。
坐久岚霏润，来时翠碧深。
莺花自佳处，鱼鼓亦丛林。
谁在飞埃外，芸芸付陆沈。
赠张公贲
张耒（宋代）

我昔为诸生，春书谏议公。
后来辱称奖，礼数宾客同。
决科甫弱辱，年少气如虹。
归来陪后乘，不责醉后恭。
孤舟梁宋郊，旅态萃百穷。
拜公睢阳府，笑语若春风。
人事不可期，俯仰异吉凶。
平生丹灶术，马鬣哭新封。
十年得吾弟，怀旧涕沾胸。
清平守家法，眉宇肖德容。
交臂是非外，为僚兄弟中。
东轩语长夏，葵竹罗青红。
西舍雪夜欢，玉颜醉瑶钟。
欲饮径相就，三更叱阍翁。
鲸吸绝遗滴，山颓信倾峰。
搜抉尽酱茹，楂梨倒筐笼。
通宵两沉醉，午起头如蓬。
人生定当尔，事去挽惊鸿。
河梁系君马，一笑喜相逢。
怜君碧纱幌，夜泪哭苇丛。
我方困虀盐，酸寒官辟雝。
同寻旧游地，尘壁罥丝虫。
啼鸟古寺间，夏阴小园空。
酒市逢好好，琵琶失玲珑。
歌舞一分散，宾僚亦西东。
忘情犹一叹，齐物论非通。
官冷隐朝市，端能信予慵。
人生当富贵，子盍自磨礲。
便当隐五车，一一贮心胸。
功就蚁作垤，丛成蛇化龙。
北郊分袂归，信恶惊儿童。
长谣代晤语，发子一笑哄。
自京还越道中杂占六绝句 其六
唐之淳（明代）

齐云楼上大飞沙，楚国祠前箭似麻。事业总随流水去，空馀人唱石榴花。
虞美人·无花敢与姚黄比
刘辰翁（宋代）

无花敢与姚黄比。对对鸳鸯起。

谶他金带万钉垂。谁向麒麟楦里、卸猴绯。

潜溪以上难为说。自是君恩别。

后来西子避无盐。又道君王捉鼻、又何嫌。
赞寂岩忠和尚
释心月（宋代）

师之出处，师之面颜。
云横楚甸，雨过淮山。
阅其语录，见其作用。
玉转珠回，云兴泉涌。
寂岩之道，莫能形容。
我今赞之，持尺量空。
忆乡歌四首
冯梦得（宋代）

塞北寒气逼，对火拥氍毹。
犹忆侬家里，蓬头两夹襦。
晓发开建
张吉（明代）

开阳寒日薄，归袂拂云汀。主客编氓户，玄纁众鸟翎。

兴添江阁近，喜脱簿书仍。奸蠹何由剔，残樽愧独醒。
一萼红 樱桃
杜文澜（清代）

倚朱檐，渐垂缨似豆，莺嘴正偷含。珠唾脂匀，珊悬网碎，深夜圆映冰蟾。

倩纤指、楼阴细摘，误惊认、红染玉葱尖。檀口香销，青衣梦杳，歌老何戡。

因念长安人远，伴飞花清宴，瘦笋同拈。路熟斜街，盘分紫禁，何日遥寄筠篮。

料还记、鲥鱼乍上，数乡味、低唱望江南。只怕流光易去，兜剩春衫。
送谷隐呈同行诸公
邹浩（宋代）

窈窕峰峦藏宝刹，峥嵘楼阁倚晴天。我来不问东西寺，径就僧堂借榻眠。
偈颂一百零四首
释绍昙（宋代）

松顶雪簪花，山头云裹帽。
呼唤贺元正。粲发溪声笑。
一不成单，二无两个。
漏洩元元化母机，春风未必能包裹。
范秉之有诗见赠次韵酬之
顾清（明代）

钟鼎园林志岂违，燮调批抹本同机。千年宝历中兴运，一幅纱巾处士衣。

惠远特容元亮饮，子皮悬想季鹰归。小山无数丛生桂，共领幽香亦未迟。
蒙杨廷秀送西归朝天二集赠以七言
尤袤（宋代）

西归累岁却朝天，添得囊中六百篇。
垂棘连城三倍价，夜光明百十分圆。
竞夸凤沼诗仙样，当有鸡林贾客传。
我似岑参与高适，姓名得入少陵编。
吴尚书尊堂死以偈问用韵以复
释慧开（宋代）

身分水月遍三千，月落何曾离得天。
此是夫人行履处，摩耶相对共谈禅。
奉和圣制庆玄元皇帝玉像之作应制
王维（唐代）

明君梦帝先，宝命上齐天。秦后徒闻乐，周王耻卜年。

玉京移大像，金箓会群仙。承露调天供，临空敞御筵。

斗回迎寿酒，山近起炉烟。愿奉无为化，斋心学自然。
送营
韩翃（唐代）

怀录兼就养，更怀趋府心。晴山东里近，春水北门深。

新绶映芳草，旧家依远林。还乘郑小驷，躞蹀县城阴。
赠方隐君
张穆（明代）

墟烟晚雾接江浔，野舸长林独往深。肆意君平独寄卜，家如谢傅总能吟。

仙山对户支颐看，循水回堤喜客寻。从古钓徒埋志士，钟牙何意有同音。
减字木兰花 许侍郎奕硕人生日十二月二十二日
魏了翁（宋代）

新符旧历。交割新年馀七日。谁识春华。元住东川太守家。

识年识曲。拟尽形容无可祝。愿似庭梅。长向春风伴斗魁。
月下邀客
梁必强（明代）

冰轮辗破万山扃，千里招呼眼共青。对魄遍将肝胆照，论心不觉鬓毛星。

却怜剑气还看剑，为惜萍踪又结萍。相伴光华浑不厌，醒来犹见影窥棂。
友人自杭回建寄别三首 其三
谢翱（宋代）

水到衢城尽，梅花上岭生。不如寄明月，步步送君行。
春阴独居即事五章 其五
姚燮（清代）

黄鸡始出鷇，食与雏鸭争。虽争无恶机，各自娱所生。

閒居体物态，远见苍黎情。尽泯饥寒虞，天地何不平？

南窗气略暄，一蝶偶来停。似嫌荼蘼枝，故作迟迟英。

三日不过圃，茁土当有青。短藿杂苋苗，便思尝其馨。

鄙人不务农，于理颇知耕。今年当大年，奚待秋稼成？
送张无梦归天台
王从益（宋代）

风驭去难留，将期汗漫游。入辞丹陛晓，重卧赤城秋。

枕畔红霞丹，门前瀑布流。龙车款太帝，鹤信寄浮丘。

醉引青鸾曲，闲披白鹿裘。夜来胡蝶梦，先已到瀛洲。
朝中措·春芽北苑小方圭
曹冠（宋代）

春芽北苑小方圭。碾畔玉尘飞。金箸春葱击拂，花瓷雪乳珍奇。金人情重，留连佳客，不醉无归。邀住清风两腋，重斟上马金卮。
尚书尤公挽词 其四
楼钥（宋代）

北面愿师承，东台拜老成。忘年容末至，叙契若平生。

风月吟千首，雷霆寄一名。送车无路到，寒涕为君倾。
赠胡珵隐君
曹勋（宋代）

星聚西豪里，人谁识少微。
忘怀卷外少，此道眼中稀。
笔墨腾瀛禁，图书动衮衣。
趋风忻并世，一语欲清非。
次韵奉答杨判官继甫
周孚（宋代）

向君官升今复滁，十年两地无此儒。喧啾蹇吃方一区，君自鹄此渠自乌。

士安门人有挚虞，斯文灰冷今复苏。胸次与古真合符，鄙夫濩落世所无。

逃禅政自萦瓠壶，岂有笔力凌三都。老伧人方笑玄谟，愧君清坐客歌呼。

君才如鲁我则邾，气味莫间沂与洙。甲辰虽俱那得如，苍髯直干霜不枯。

归来破屋从绳枢，飞腾付君吾敢谀。
五月四日与同僚南楼观竞渡因成小诗四首明日同行可元章登楼又成五首 其八
王十朋（宋代）

竞渡本来缘救溺，凌波初不为争标。今人不解古人意，得胜归来笑语嚣。
送鱼课使霍思诚赴京师
程本立（明代）

三年官守滞蛮荒，万里梦魂飞大行。居有马鞯留客坐，食无鱼鲊寄亲尝。

晴天梅树常含雾，臈月山花不受霜。辞满得归人共乐，将诗送别意茫茫。
田居四首 其一
秦观（宋代）

鸡号四邻起，结束赴中原。戒妇预为黍，呼儿随掩门。

犁锄带晨景，道路更笑喧。宿潦濯芒屦，野芳簪髻根。

霁色披窅霭，春空正鲜繁。辛夷茂横阜，锦雉娇空园。

少壮已云趋，伶俜尚鸱蹲。蟹黄经雨润，野马从风奔。

村落次第集，隔塍致寒暄。眷言月占好，努力竞晨昏。
登塔
陆游（宋代）

冷官无一事，日日得闲游。
壮哉千尺塔，摄衣上上头，眼力老未减，足疾新有瘳，幸兹济胜具，俯仰隘九州。
雪山西北横，大江东南流。
画栋云气涌，铁铎风声遒。
旅怀忽恻怆，涕下不能收。
十年辞象魏，万里怀松楸。
仰视去天咫，绝叫当闻不？帝阍守虎豹，此计终悠悠。
秋华亭以天上秋期近分韵得期字
于立（元代）

溪上新亭绝萧爽，四檐高树碧参差。香浮金粟秋盈把，凉沁琼花月满枝。

路近东山深窈窕，水通遥汉共逶迤。银瓶细泻深杯酒，罗扇新题小字诗。

曲倚瑶筝声累咽，歌停翠琯舞频攲。露零菡萏枝枝谢，风入梧桐叶叶吹。

每忆天孙候河鼓，更烦星使问秋期。道林明日难为别，更约山公醉习池。
奉和虢州刘给事使君
韩愈（唐代）

非铸复非镕，泓澄忽此逢。鱼虾不用避，只是照蛟龙。
唐处厚邀同欧阳元老彭志南游金銮寺
吴则礼（宋代）

秋老万木脱，浮云暮连空。
落景不可挽，冥冥有飞鸿。
偶与二三友，返辔释子宫。
幽事固可喜，逸兴殊未穷。
更期霜华陨，黄菊开旧丛。
浊醪倘可载，浩歌凌西风。
直玉堂和李参政绝句
洪咨夔（宋代）

曲折宫墙日影方，堂深人静似山梁。
斲榈叶底梅花老，次第风光到海棠。
筑普济堂成述怀七首 其三
过鸣冈（清代）

感伤复感伤，糟糠不下堂。断机犹可续，破镜无圆光。

孤儿在襁褓，枕块支空床。凉月窥我牖，饥鼠穿我梁。

呱呱待成立，十指安得将。吁嗟兮少寡，血泪沾衣裳。
次韵孙翊尉
李石（宋代）

口头截断不须工，谁信春秋是国风。
笔下均调成一气，东屯唤起杜陵翁。
草意
曾唯仲（宋代）

辇路凄凄隔岁华，王孙望断怨天涯。庭空烟雨无人管，那有閒情衬落花。
啄木歌
王禹偁（宋代）

淮南啄木大如鸦，顶似仙鹤堆丹砂。
嘴长数寸劲如铁，丁丁乱凿乾枯查。
黄柑红桃多有蠹，受命凤皇须破柱。
何当更与绣衣裳，羽族横飞作持斧。
答中道小疾见寄
梅尧臣（宋代）

嵇康性弥嬾，曾不废养生。
子姑当妙年，何乃劳其精。
老聃有至当，身孰亲於名。
诗本道情性，不须大厥声。
方闻理平淡，昏晓在渊明。
寝欲来於梦，食欲来於羹。
渊明傥有灵，为子气不平。
其人实傲佚，不喜子缠萦。
吾今敢告子，幸愿少适情。
时能与子饮，莫惜倒缾罂。
守岁二首
卢仝（唐代）

去年留不住，年来也任他。当垆一榼酒，争奈两年何。

老来经节腊，乐事甚悠悠。不及儿童日，都卢不解愁。
八月十六日夜玩月南湖用老杜韵
谢逸（宋代）

月减一分魄，风生万壑秋。山烟连野白，湖水接天流。

妙语怀支遁，清歌欠莫愁。洼樽聊共酌，无羡玉为舟。
使金诗
李壁（宋代）

天连海岱压中州，暖翠浮岚夜不收。
如此山河落人手，西风残照懒回头。
和陶咏二疏为郝梦卿画图卢处道题跋作
方回（元代）

彭泽五斗米，竟为督邮去。
动干寄奴诛，孰识日涉趣。
汉元潜震宫，广受忽高举。
心已料恭显，定至杀萧傅。
事君义当死，肯复问生路。
威福弗惟辟，明哲有回顾。
渊明咏二疏，寄意匪自誉。
丧元辱先体，贪位综世务。
未若见几微，政尔养高素。
展画读瑰染，公等各超悟。
风霜敛劲气，泉石入幽虑。
足可休余年，何年簉明著。
绝句二首
张耒（宋代）

晴江水满长菰蒲，野鸭鵁鶄欲哺雏。
谁为寄声沙塞雁，春来朔野定如何。
桃源行
姚勉（宋代）

武陵溪边翁好渔，笭箵钓车日采鱼。
扁舟为家苇为屋，岂知世有神仙居。
晓来不记舟行路，忽在桃花深绝处。
红云杳叆望欲迷，绛雪缤纷落无数。
水源尽处便逢山，一迳似通人往还。
穿花竟出洞谷口，别有天地如人间。
青山高下鳞鳞屋，秀野桑深泼绿。
春深耕罢犊牛眠，昼静人閒鸡犬熟。
村中老幼皆相知，惊逢外人子为谁。
平生采鱼不到此，借问此是蓬莱非。
笑言此亦人间耳，闻有蓬莱何处是。
秦初避乱偶此来，今日已传秦几世。
渔家不识青史编，相传去秦六百年。
吁嗟已不闻汉魏，岂复知今晋太元。
当时只恐秦万世，携家挈邻相远避。
早知秦不五十年，安得种花来此地。
采药山人去不归，啖松女子今何之。
种桃着花尚未实，未必岁月多如斯。
家家置酒延鸡黍，便好卜邻花底住。
中心自喜口不言，后日重来今且去。
凄然辞别便登舟，依旧花间溪水流。
插竹谩标来处路，鸣榔无复旧时游。
顾家一念仙凡隔，如梦惊回寻不得。
当时不与俗吏知，或可重寻旧踪迹。
五胡云扰岂减秦，晋人合作桃源人。
渔郎出山自失计，秦人绝踪应未仁。
渔郎渔郎休太息，渔家自有神仙国。
脍鲈沽酒醉芦花，此乐桃源人未识。
神仙有无何渺茫，退之此语诚非狂。
渊明作记亦直寄，便如东皋志醉乡。
秦风锲薄难与处，晋俗清虚何足数。
愿令天下尽桃源，不必武陵深处所。
挽刘忠显
胡寅（宋代）

念昔京都昼掩关，墨云黄雾塞人寰。
南城扫雪迎耶律，北道闻风拜禄山。
不为身谋心皎皎，已终臣事意闲闲。
何人得与高名交，千古常山谅可班。
寒山赞
释可湘（宋代）

一见重岩壁立，挺然气宇争高。
默默思量觅句，可怜走却金毛。
金溪道中六首 其四
包恢（宋代）

木落叶栖风，阵阵着肌体。应忆故园花，欲开为寒止。
次韵呈刘立道宣谕二首 其一
王庭圭（宋代）

万里穷民欲叫天，天边御史雨随轩。颍川大姓行当案，河陇幽囚自不冤。

权倖畏威先缩颈，奸回未死已羞魂。江南弊冗如蜂蚁，入奏犹须一夜论。
宫词
朱权（宋代）

昨夜梅花漏蚤春，和香和月弄精神。
休教玉笛三更奏，惊起含章梦里人。
山亭
陆游（宋代）

风恶阑回雨，天寒勒住花。
寻幽扶楖栗，息倦倚槎牙。
分韵僧吟苦，争棋客笑哗。
相逢仍草草，归路并山斜。
寄怀二十首 其十六
赵蕃（宋代）

下水乘舟恨少滩，溯流翻恨溯滩难。人生淹速祇如此，何必区区千万端。
病中奉柬王南区使君兼送之任川南 其二
屈大均（明代）

日来思复食，杯箸久生尘。感尔金无橐，遗予味有珍。

畲田香秫美，浙海鲞鱼真。稍损瓯中物，肝肠即古人。
句
李及（宋代）

夕霁巴城月，秋光峡树春。
沁园春·五十五年
游九言（宋代）

五十五年，满簪华发，俨然遂良。又何曾戚戚，荜门圭窦，何曾汲汲，玉带金章。困後高眠，饥来饱□，老矣狂夫老更狂。空回首，叹世间名利，傀儡开场。幸临晚节安康。又两日、三秋催萧霜。叹生朝亦是，贺宾踵至，龙锺矍铄，何足称觞。喜对诸贤，笑谈世事，相会亲朋醉玉觞。谁如我，素乐天知命，不事侯王。
上耿泉生朝
杨简（宋代）

瞻彼云台，有寻其武。
祝阿发迹，中兴元辅。
题赵大年小景
张舜民（宋代）

生长深宫不识山，骚人一见便开颜。
分明记得经行处，青草湖边第几湾。
感皇恩（寿王簿）
叶巽齐（宋代）

冬岭秀乔松，江南飞雪。数朵梅花弄春色。玉颜苍鬓，人似松梅花格。岁寒长不老，人奇绝。

簿领余间，长生有道，福寿从今更千百。孙枝浸盛，万卷家传方册。樽前频醉，此宵风月。
杂诗六首
李华（唐代）

黄钟叩元音，律吕更循环。邪气悖正声，郑卫生其间。

典乐忽涓微，波浪与天浑。嘈嘈鸱枭动，好鸟徒绵蛮。

王吉归乡里，甘心长闭关。

玄黄与丹青，五气之正色。圣人端其源，上下皆有则。

齐侯好紫衣，魏帝妇人饰。女奴厌金翠，倾海未满臆。

何忍严子陵，羊裘死荆棘。

甘酸不私人，元和运五行。生人受其用，味正心亦平。

爪牙相践伤，日与性命争。圣人不能绝，钻燧与炮烹。

嗜欲乘此炽，百金资一倾。正销神耗衰，邪胜体充盈。

颜子有馀乐，瓢中寒水清。

阴魄沦宇宙，太阳假其明。臣道不敢专，由此见亏盈。

未闻东菑稼，一气嘉谷成。上天降寒暑，地利乃可生。

葛藟附柔木，繁阴蔽曾原。风霜摧枝干，不复庇本根。

女萝依松柏，然后得长存。

孔光尊董贤，胡广惭李固。儒风冠天下，而乃败王度。

绛侯与博陆，忠朴受遗顾。求名不考实，文弊反成蠹。

结交得书生，书生钝且直。争权复争利，终不得其力。

我逢纵横者，是我牙与翼。相旋如疾风，并命趋紫极。

奔车得停轨，风火何相逼。仁义岂有常，肝胆反为贼。

勿嫌书生直，钝直深可忆。
山居吟 其四
清珙（元代）

此事谁人敢强为，除非知有莫能知。分明月在梅花上，看到梅花早已迟。
再赋 其一
李正民（宋代）

寒威逗晓入帘栊，乱雨天花帝释宫。皓皓易污休拥彗，纷纷何似祗从风。

能文谁复延枚叟，乘兴真宜访戴公。老去映书无眼力，夜阑惟喜月当空。
临江仙 寿崔中丞四月十日
程文海（元代）

永日绿阴庭院静，最怜紫燕翩翩。旧巢已堕不堪粘。主人情爱重，亲手卷珠帘。恰则五龙同浴佛，崧高又报生贤。殷勤深意请谁传。呢喃如对语，富贵出长年。
夜永
姜特立（宋代）

夜永醉还醒，隣鸡已有声。
衾寒霜令急，木落睡魂清。
宫词 其四十四
周彦质（宋代）

冰屏四合响流泉，白玉杯盘奉御筵。纵有炎蒸无处入，水晶宫阙会神仙。
柬袁磢秋同年时初授芜湖关道
许景澄（清代）

十年台妙最知名，今日欣看直指行。天下军输缗算重，大江锁钥雅歌清。

徙戎深念烦江统，谕蜀风流羡马卿。缄取相思驰万里，汉家帛雁正南征。
题万年妙莲阁
王钦臣（宋代）

石桥飞锡断遗踪，挥麈谈禅想旧丛。万萼莲新青嶂外，十围松老白云中。

他年宴坐开华构，当日咨承拟顺风。岁晚丹丘如可约，杖藜相引欲烦公。
好事近（生朝纪梦）
程大昌（宋代）

自涉希寿来，疑道无多岁月。昨夜风吹好梦，报前途康吉。

石桥坚壮跨黄河，不用资舟楫。管取身心安泰，阅椿龄千百。
呈张太平三首 其二
赵蕃（宋代）

贵者多骄士，古然宁迩来。惟公独超俗，片善靡遗才。

誉已满台阁，勤方散草莱。深知桃李径，不为看花栽。
次韵温伯纳凉
范成大（宋代）

日斜犹畏暑，吏退合偷闲。
霞散红绡薄，溪回碧玉弯。
伴人惟羽扇，娱客欠风鬟。
且复哦新句，相嘲饭颗山。
题八景八首，用杨修撰迁客韵呈黄侍御 其六 瑶琴播雅
区元晋（明代）

山阁抚孤琴，寥寥几识音。多年留此调，三叹是何心。

杨柳风全细，梧桐月半阴。焚香按旧谱，天籁发清吟。
嵩山十志十首。云锦淙
卢鸿一（唐代）

云锦淙者，盖激溜冲攒，倾石丛倚，鸣湍叠濯，喷若雷风，

诡辉分丽，焕若云锦。可以莹发灵瞩，幽玩忘归。

及匪士观之，则反曰寒泉伤玉趾矣。词曰：

水攒冲兮石丛耸，焕云锦兮喷汹涌。苔駮荦兮草夤缘，

芳幂幂兮濑溅溅。石攒丛兮云锦淙，波连珠兮文沓缝。

有洁冥者媚此幽，漱灵液兮乐天休，实获我心兮夫何求。
七夕后一日
陈普（宋代）

世间万事但随身，不费将迎是圣人。
雨暗云昏殷作夜，天青水碧在今晨。
冬留紫芝庵即事
卫宗武（宋代）

玄冬适莽苍，霜宇更阒寂。
系舟山下路，窈窕松关入。
一榻寄僧居，幽云生卧室。
明朝过东山，寻更矹硉。
丙舍尤杳深，寒林互盘屈。
孤枫缀余丹，万竹错丛碧。
天寒鸟声静，木落山骨出。
饮无客献酬，坐有僧分席。
一杯复一杯，不觉日之夕。
林鸟欲归栖，翩翩竞翔集。
万点布平田，有似坡仙弈。
此行为访梅，东寻复西觅。
俄见影横斜，萧然倚山壁。
中有第一春，缄藏何太密。
数日我重来，要见南枝白。
次子泉韵 其一
葛起耕（宋代）

一声鶗鴂又春休，风簸榆钱满地流。燕子不知花落尽，等闲飞过柳边楼。
平甫见招不欲往
姜夔（宋代）

楼阁万重秋雨里，峰峦四合暮潮边。
凤城今夕凉如水，多少人家度管纺。
眼儿媚（绿笺）
薛梦桂（宋代）

碧筒新展绿蕉芽。黄露洒榴花。蘸烟染就，和云卷起，秋水人家。

只因一朵芙蓉月，生怕黛帘遮。燕衔不去，雁飞不到，愁满天涯。
竹枝词九首其八
刘禹锡（唐代）

巫峡苍苍烟雨时，清猿啼在最高枝。
个里愁人肠自断，由来不是此声悲。
再赋芭蕉
李纲（宋代）

带雨移根润，惊雷展卷新。清阴浸白氎，碧色照乌巾。

戒酒杯翻叶，挥风扇傍人。幽姿随处好，休问不坚身。
自安州改陆泛小艇趋保定即事五首 其五
王世贞（明代）

万壑中原汇，诸方泽国迁。急流趋割地，远势拍兼天。

真宰何儿态，冯夷又帝权。未须惊野哭，甲子是尧年。
谢少微兄惠牡丹
楼钥（宋代）

箫鼓声中醉九旬，落红万点正愁人。
眼明忽见倾城色，更向尊前作好春。
闻化女湘灵为祥云洞侍香仙子志喜六首
屠隆（明代）

仙宫玉盏酌流霞，千岁冰桃四照花。
蚤解虚皇金册召，不将清泪送鸾车。
丙寅刑部中二首 其一
高士谈（金朝）

世事邯郸枕，归心渭上舟。衅来无朕兆，意外得俘囚。

忠信天堪仗，清明泽自流。藜羹犹火食，永愧绝粮丘。
永遇乐
王吉昌（元代）

机括独行，犹然形累，庄严神正。诸漏牢封，万缘齐剪，豁达开心镜。

禅关打破，壶春深入，万象拱环七政。天河转、月窟光飞，低衬碧霄相映。

纯阳束体，瑞云高卧，轻清拂面风劲。欢乐无涯，变通难约，时复狂歌咏。

笙簧缭绕，雷霆鼓润，做弄木童馀庆。冥冥证、一点圆空，至清至静。
田园秋日杂与四首 其一
蒋山卿（明代）

曲径入林丘，柴门野水流。松间还倚杖，石上复垂钩。

借问家中妇，今朝有酒不？前山夕阳下，吾意正悠悠。
独坐不得眠读旧书
叶梦得（宋代）

青灯相对久无眠，拥毳无人伴夜禅。闭户便能忘屦迹，炷香时自续炉烟。

辞家屈指惊三月，抚事关心怆十年。漫展残书亦安用，可能犹欲绝韦编。
沁园春·孔盖霓旌
何梦桂（宋代）

孔盖霓旌，月佩云裳，人间女仙。问韶光九十，何如今待，明朝最处，好是明年。戏舞称觞，一堂家庆，眼见儿孙曾又玄。奇绝处，看菱花白发，不改朱颜。当年。手种红莲。笑几度桑田沧海乾。想蟾胎炼就，紫皇灵药，龙髯飞坠，玉女云軿。青鸟重来，红霞俨在，一曲云和犹未闲。羞尘世，把蛾眉蝉鬓，空为谁妍。
列岫亭晏坐有寄
严长明（清代）

碌碌逢秋尽，亭林此暂过。江空闻雁少，木落见山多。

忆彼元栖者，愁如远道何。绵绵思奉袂，无那洞庭波。
龟山歌
柯培元（清代）

千岁老龟化为石，遍体绿毛眼深碧。蹒跚欲上蓬莱山，道逢巨深话仙迹。

天风惨淡迷寒云，水路苍莽震霹雳。缩颈潜伏波之心，奔浪汨没露其脊。

不计岁月皴莓苔，竟饱烟霞附砂碛。细草如鳞群鹿游，深涧穿胁老猿据。

我家东鲁有龟山，宣圣奏琴何戚戚。我望金沙有龟山，迩英说书叹啧啧。

兹龟避地兼避人，不为世人十朋锡。我行正值春风生，遥见空中翠新滴。

曳尾波中甘沉堙，昂首天外去咫尺。更闻中央澄清潭，中有金鲤化梭掷。

吁嗟乎，龟兮龟兮如有灵，力捍蛟龙斩荆棘。买山有愿终乘桴，此间支床学闭息。
题梅兰图二首 其二
韩驹（宋代）

幽兰不可见，罗生杂榛菅。微风一披拂，馀香被空山。

凡卉与春竞，念尔意独闲。弱质虽自保，孤芳谅难攀。

高标如湘累，岁晚投澄湾。不须羡寒梅，粉骨鼎鼐间。
刘相公见访
贯休（唐代）

千骑拥朱轮，香尘岂是尘。如何补衮服，来看衲衣人。

庄叟因先觉，空王有宿因。对花无俗态，爱竹见天真。

欹枕松窗迥，题墙道意新。戒师惭匪什，都讲更胜询。

桃熟多红璺，茶香有碧筋。高宗多不寐，终是梦中人。
题德州梁家庄驿馆粉壁四牡聘贤二图
吴与弼（明代）

左是皇华右聘贤，苦心于此岂徒然。中原万里能无孕，不在商岩即渭边。
东宫寿诗
范成大（宋代）

再造炎图抚太宁，龙楼毓德会千龄。
三宫叠矩深邦本，两曜重光炳帝庭。
自古东明陪出日，祗今南极是前星。
钧天岁岁家人礼，长对瑶阶第四蓂。
并世勋华照古今，朱明彩服侍尊临。
邦家大庆重亲养，社稷元良万国心。
菊露壶觞秋色正，桂风殿阁月香深。
欲知天序无疆处，铜律声中治世音。
送陈恭甫编修归省后游粤 其一
吴荣光（清代）

日夜大江流，江声欲暮秋。思亲同远道，之子独归舟。

雨色寒侵袂，笳声晚倚楼。白云五千里，不敢苦相留。
过崇仁莫宿山寺书事
陈渊（宋代）

驿路涂泥一尺深，竹舆高下历千岑。愁霖洗尽梅梢雪，把酒无人慰此心。
宏农秋怀 其二
梦麟（清代）

楼上秋光入望多，关山极目奈愁何。二年蓬迹余孤剑，一夜霜风走大河。

古堞暮笳悲落日，乱山飞叶激颓波。故园杨柳应萧瑟，谁向章台跋马过。
都尉山亭
杜审言（唐代）

紫藤萦葛藟，绿刺罥蔷薇。下钓看鱼跃，探巢畏鸟飞。

叶疏荷已晚，枝亚果新肥。胜迹都无限，只应伴月归。
拜五妃墓
周长庚（清代）

霸气台澎扫地平，海天尺组涕纵横。穷途仙桂无归宿，故国名花肯寄生。

颈血不膏中土铁，墓门长咽落潮声。萧萧环佩同归夜，芊草簝西月半明。
石上坐忘归
释居简（宋代）

猎猎并闾起暮寒，秋声隐隐落秋湍。偶然石上闻天籁，横膝焦梧不足弹。
奉和春日幸望春宫（一作立春内出彩花应制）
崔湜（唐代）

澹荡春光满晓空，逍遥御辇入离宫。山河眺望云天外，

台榭参差烟雾中。庭际花飞锦绣合，枝间鸟啭管弦同。

即此欢娱齐镐宴，唯应率舞乐薰风。
行行重行行
郑学醇（明代）

别离在万里，依依梦故乡。道路阻且艰，引领遥相望。

音尘久断绝，寤言怀忧伤。蟾蜍怀故土，騊駼思旧疆。

欢爱人自好，忧思人自老。少壮能几时，相须苦不早。

思君会无期，焉得不枯槁。勖哉崇明德，令名以终保。
李斯论
姚鼐（清代）

苏子瞻谓李斯以荀卿之学乱天下，是不然。秦之乱天下之法，天待于李斯，斯亦未尝以其学事秦。

当秦之中叶，孝公即位，得商鞅任之。商鞅教孝公燔《诗》、《书》，明法令，设告坐之过，而禁游宦之民。因秦国地形便利，用其法，富强数世，兼并诸侯，迄至始皇。始皇之时，一用商鞅成法而已。虽李斯助之，言其便利，益成秦乱，然使李斯不言其便，始皇固自为之而不厌。何也？秦之甘于刻薄而便于严法久矣，其后世所习以为善者也。

斯逆探始皇、二世之心，非是不足以中侈君张吾之宠。是以尽舍其师荀卿之学，而为商鞅之学；扫去三代先王仁政，而一切取自恣肆以为治，焚《诗》、《书》，禁学士，灭三代法而尚督责，斯非行其学也，趋时而已。设所遭值非始皇、二世，斯之术将不出于此，非为仁也，亦以趋时而已。

君子之仕也，进不隐贤；小人之仕也，天论所学识非也，即有学识甚当，见其君国行事，悖谬天义，疾首嚬蹙于私家之居，而矜夸导誉于朝庭之上，知其不义而劝为之者，谓天下将谅我之天可奈何于吾君，而不吾罪也；知其将丧国家而为之者，谓当吾身容可以免也。且夫小人虽明知世之将乱，而终不以易目前之富贵，而以富贵之谋，贻天下之乱，固有终身安享荣乐，祸遗后人，而彼宴然天与者矣。嗟乎！秦未亡而斯先被五刑夷三族也。其天之诛恶人，亦有时而信也邪！《易》曰：“眇能视，跛能履；履虎尾，咥人凶。”其能视且履者幸也，而卒于凶者，益其自取邪！

且夫人有为善而受教于人者矣，未闻为恶而必受教于人者也。荀卿述先王而颂言儒效，虽间有得失，而大体得治世之要。而苏氏以李斯之害天下罪及于卿，不亦远乎？行其学而害秦者，商鞅也；舍其学而害秦者，李斯也。商君禁游宦，而李斯谏逐客，其始之不同术也，而卒出于同者，岂其本志哉！宋之世，王介甫以平生所学，建熙宁新法，其后章惇、曾布、张商英、蔡京之伦。曷尝学介甫之学耶？而以介甫之政促亡宋，与李斯事颇相类。夫世言法术之学足亡人国，固也。

吾谓人臣善探其君之隐，一以委曲变化从世好者，其为人尤可畏哉！尤可畏哉！
德寿春帖子八首
曹勋（宋代）

卷帘康寿丽朝曦，经卷龙香昼漏迟。
闲暇瑶琴成雅奏，和风吹入万年枝。
与金周二逸士泛舟西湖
王渐逵（明代）

杨柳堤边初放舟，绿荷红蓼思悠悠。尊前白鹭窥仍狎，湖外诸峰碧更浮。

有时对月还击楫，无限好怀俱上楼。涌金门外重回首，二十年来是旧游。
芳草渡 江南早春重遇中实感梦而作
郑文焯（清代）

昨梦里，见别后湘皋，又生兰芷。正夜窗听雨，镫花报有人至。

怊怅携手地。销年华多丽。水驿晚，省是重逢，各自憔悴。

慵倚。画阑缺处，犹有伤春当日泪。旷吟望，吴云断草，凄凄恨千里。

乱山侧帽，算楚客，旧狂能理。展醉眼，一笑尊前老矣。
五峰岩
傅伯成（宋代）

山中亦何有，烟云扶层梯。
叠石抚空罅，洞水涵清漪。
烂柯山
王渐逵（明代）

三衢多丽胜，闻有烂柯山。筇杖远相扶，我心遥更闲。

寒光暗青远，重云护灵关。昔传亦棋子，能使白日翻。

人事有代谢，辽鹤今不还。烟萝倍延伫，俛仰一长叹。
东阳酒家赠别二绝句
韦庄（唐代）

送君同上酒家楼，酩酊翻成一笑休。

正是落花饶怅望，醉乡前路莫回头。

天涯方叹异乡身，又向天涯别故人。

明日五更孤店月，醉醒何处泪沾巾。
待制中书舍人陈公之亡以山宅须利既迁殡而未
叶适（宋代）

嗟我与公同澹泊，一生一死又凄凉。
经纶传世止於此，老病着身行自当。
挂壁断弦从别调，拂天进驻水渡新。
暮春未有风雩伴，且合遗编住冢傍。
刘谏议挽词二首
周必大（宋代）

畴昔英游后，推尊辈行先。
班联容接武，坐立愧差肩。
我已无如老，公非不永年。
思贤仍感旧，衰涕两潸然。
灵岩十二景 其五 明孔山
释仁钦（宋代）

凿开灵岩玲珑晓，一窍圆光似月明。照古照今传万代，不知谁向此安名。
幽芳晚凉倚窗观稼
洪咨夔（宋代）

飞明一点上苗端，难作寻常露雨看。
碧眼道人参解得，黄河夜半泝昆仑。
梁。谢朏小舆
孙元晏（唐代）

小舆升殿掌钧台，不免无憀却忆回。

应恨被他何胤误，悔先容易出山来。
送胡仲虎归婺源并呈江山长雷
方回（元代）

大儒畴昔起乾淳，天地星源一脉真。
肯使我为修学记，始知君是读书人。
流泉要验胸中活，死草无拘纸上陈。
太极初生第一点，寻根细认古今春。
盆荷
释居简（宋代）

萍粘老瓦水涵天，数叶田田小帖钱。才大古来无处用，不须十丈藕如船。
送汪庄仲赴江东仓幕强仲荆门签判
楼钥（宋代）

不见适斋老，于今三四秋。
弟兄登宦路，亲党驻行舟。
老病无诗思，衰怀重别愁。
外家门户盛，勉力绍箕裘。
春夜独坐
董澄镜（清代）

明月上花树，经春淡含姿。娟娟此长夜，流辉照罗帏。

对之不能寐，当户微风吹。取琴一再鼓，如有江海思。

澄怀与古会，逸境随神移。君勿怨岑寂，此意无人知。
鹧鸪天·当日名驹产渥洼
佚名（宋代）

当日名驹产渥洼。追风千里堕君家。不辞贤路甘栖棘，来伴河阳且种花。梅试雪，酒潮霞。寿觞还捧笑声哗。唐朝九相青毡旧，为报新堤早筑沙。
周知和李粹伯一再和钵字韵诗益工勉继元韵
曾协（宋代）

道人钟情独此花，封植绝类富贵家。毋令攀折强封蜡，精神顿减非生物。

五陵少年那得知，气使造化须新诗。

春工未遍裁云叶，但赋贡金品皆绝。公家甥舅如玉山，清夜秉烛愁花眠。

一朝奉节公驰去，又叠阳关断肠句。谁专此花蒋径人，公自无愧面觐君。

来诗声调转清越，谬对霜钟扣铜钵。
颂证道歌·证道歌
释印肃（宋代）

却被如来苦诃责，尔我真心何间隔。
贪忙只欲外边寻，直至如今连眼塞。
田家叹 其二
虞俦（宋代）

山前雨脚如麻下，田里水头犹屋高。祇恐无秧可重插，农夫相视敢辞劳。
台城
张乔（唐代）

宫殿余基长草花，景阳宫树噪村鸦。
云屯雉堞依然在，空绕渔樵四五家。
句
皮光业（唐代）

烧平樵路出，潮落海山高。行人折柳和轻絮，飞燕衔泥带落花。
泊舟吴门寄汪苕文Ignore
田雯（清代）

渺渺太湖水，遥遥光福山。梅花一万树，窈窕非人间。

思与尧峰叟，扁舟数往还。烟峦七十二，坐啸听潺湲。
葡萄
章甫（宋代）

马乳酸甜自旧知，眼寒久不见生枝。
中原有路人难到，北客思乡泪欲垂。
道上口占
毛滂（宋代）

屹屹高山自两边，纷纷鸡鸭苦当前。
败垣过竹还当道，脱叶凭风欲半天。
定恐黄茅藏伏兔，更呼青汉落飞鸇。
一寒如此空形影，独赖狐裘三十年。
送广东漕范子仪
吕本中（宋代）

我为三衢居，君作番禺行。君行我方病，岁序仍峥嵘。

岭海未寂我，斯民则憔悴。得君镇临之，固可以卒岁。

嗟君盛德后，穷独与我同。比年数见之，长在寒苦中。

番禺盛宾僚，莫如元帅贤。君行问安否，道我如昔然。
春日寄外
张印（清代）

庭前楼行树，墙头数点山。东风日过我，人意相与閒。

世事灞桥水，一去无时还。群盗尚未息，俄顷生百患。

军书急如火，严兵屯潼关。边功无足道，三叹临花间。
临湖榭
弘历（清代）

震泽三万六千顷，虚榭三间十笏宽。榭置泽上粒黍浮，泽延榭中片镜悬。

游乎物外忘忧乐，东坡昔道皆可观。偶来灵岩驻春跸，几馀一凭临湖栏。

气清天朗阳侯静，具区渺渺无微澜。洞庭西东列眉黛，芥纳须弥曾不难。

灵威丈人纵可接，我心何暇求神仙。
淳化中朝会二十三首
佚名（隋代）

四序伊始，三阳笔开。
条风入律，玉琯飞灰。
望云肃谒，鸣佩斯来。
称觞献寿，瞻拱星回。
寄答曾无己见贻诗卷
赵蕃（宋代）

吾舅风流名海内，霜清月淡有梅诗。
君曾一向蒸湘识，句里悬梅摸索知。
邂逅已能成屡见，殷勤还辱问归期。
谈间并为诸兄谢，从此论交更不疑。
相和歌辞。子夜春歌
王翰（唐代）

春气满林香，春游不可忘。落花吹欲尽，垂柳折还长。

桑女淮南曲，金鞍塞北装。行行小垂手，日暮渭川阳。
送曹晋伯令尹之官 其一
真德秀（宋代）

须江壮哉县，谁遣莽成墟。旧观嗟难复，罢民苦未纾。

手摩应切切，鞭算盍徐徐。赖有贤邦伯，当令子志摅。
句
周师厚（宋代）

有眼不堪看郑獬，回头犹喜得陈传。
续感兴二十五首 其一
方一夔（宋代）

猛虎等百兽，天赋与长雄。曼胡利秋戟，隅目磨青铜。

从知世路利，群行各西东。吼地一长啸，飒飒来悲风。

饥来待人肉，不数豹与熊。肥领而黑喙，不知是何虫。

坐卧不自防，穴尔皮毛中。尔虎虽云猛，一旦皮骨空。

慎勿欺微细，即且制神龙。
曾守病目以治法与之有诗见贻次其韵
沈与求（宋代）

闻道牙签检校频，昏花错莫乱惊尘。未须止酒妨投辖，便可捐书当徙薪。

肘后有方馀几所，眼中无障更何人。须公旧观神明复，准拟花前一笑春。
信国太夫人慕容氏挽词
韩元吉（宋代）

望族尚书旧，宜蔼缙绅。
无人知善教，有子冠鸿钧。
箕箒惟安礼，诗书不待邻。
鸱堂万钟养，风木倍悲辛。
玉融嘉禾歌
林希逸（宋代）

新来盛事喧南北，争道玉融调玉烛。乍可优昙现出花，未见嘉禾长似竹。

一茎五穗各垂头，千人万人齐拭目。元戎如佛令尹贤，清朝有道吾君福。

来处况是太平乡，此事须传瑞应录。便当图本上九天，看取三登上上熟。
初冬快晴陪宣卿叔夏游石头庵过三生藏穷深极
胡寅（宋代）

大壑谽谺十里宽，云庄高榭渺雄观。
西天日堕余霞绚，南嶂猿啼晓月寒。
七夕与孟婿约汤朝美率徐行中游鹤山
韩元吉（宋代）

城市竞时节，幽寻固难同。
旧闻鹤山奇，欲往岁屡穷。
兹辰尚残暑，夙驾乘西风。
楚俗候飞鹊，阶庭闹儿兰。
谁能事针缕，觅巧瓜果中。
起携东床友，况得下榻翁。
青蒲有杰客，放怀适相从。
一招云中仙，无呼潭底龙。
翠壁耸崷崒，龟鱼澹游空。
泉源几万斛，石窦藏丰隆。
久知神物交，解致零雨蒙。
我田甚无多，便思年谷丰。
公才正类此，时至会有庸。
竹间小招提，閴静无鼓钟。
枕石潄甘井，荔丹启筠笼。
若据两石羊，摩挲古狄铜。
高谈劚霏屑，壮气吹长虹。
可无樽酒绿，遂使老颊红。
醉语或不省，啸歌亦舂容。
归欤兴难尽，月明照风松。
满禅人画临济像请赞
释昙华（宋代）

临济秃，无眼目，讨便宜兮不知足。
高悬羊头卖狗肉，秤头斤两惜如玉。
胸中更有一般毒，天下无人敢轻触。
西蜀泉上人久留中都三首
曾丰（宋代）

佛出西方打底州，西人何用更东游。
骑驴莫说寻驴事，办取工夫一转头。
巴江（时僖宗省方南梁）
郑谷（唐代）

乱来奔走巴江滨，愁客多于江徼人。朝醉暮醉雪开霁，

一徼两徼梅探春。诏书罪己方哀痛，乡县征兵尚苦辛。

鬓秃又惊逢献岁，眼前浑不见交亲。
水调歌头（寿马守·五月十八）
梅坡（宋代）

五月进农黍，三叶换阶蓂。不知今夕何夕，嵩岳床生申。莲幕泮宫小试，花县二车偏历，所至蔼芳声。一札颁明诏，千里寄专城。

席方温，边报警，塞飞尘。腹中数万兵甲，笑却狄人兵。金印明年如斗，黄阁有人引类，阔步到公卿。遥拜祝椿算，长愿待枫宸。
赠郭高叔三首 其二
陈造（宋代）

燕台赋就尚缄囊，已作新声绕杏梁。见说负山常夜半，能言鹦鹉枉关防。
三登乐（庆黄守·正月廿二）
罗子衎（宋代）

过了元宵，见七叶蓂又飞。恰今朝、昴宿降瑞。初度果生贤，尽道丰姿绝异。翰林人物，云霄富贵。

自栖鸾展骥。迤逦黄堂，每登要路无留滞。暂归来，访松菊，趣装行用济。增崇福禄，寿延千百岁。
送鲍宾甫
叶适（宋代）

近年诗友东西去，赠子骊驹愧不多。古柳渡头音调别，沧浪闻处夜深歌。
瀑布六首
孔武仲（宋代）

窈窕东注壑，舒徐南入江。
寄声沧海若，高洁此难双。
暑夕
邓剡（宋代）

暑夕不能寐，起坐林间亭。
齿鼠欺黑月，流萤乱飞星，
星河光淡泊，不辨草树青。
泥泥凉露下，稍稍残梦醒。
幽虫故儿女，私语如相应。
邻钟自何来，迢迢入孤听。
次韵徐县丞送行
项安世（宋代）

用之索句苦，字字严以清。
嚼之有永味，悠然寄深情。
去年作一诗，如听湘乐乐。
声翻楚客思，曲罢游鱼宽。
今年作一诗，如看湘去去。
冲风结回波，澹霭凝远暮。
君诗靳不作，作则千夫开。
情自屈贾出，声自黄陈来。
拟白乐天遣怀
晁迥（宋代）

羲和走驭趁年华，不许人间岁月赊。春正艳阳春即老，日方停月日还斜。

时情莫测深如海，世事难齐乱似麻。已共身心要约定，古今如此勿惊嗟。
苏武慢·大道幽深
冯尊师（元代）

大道幽深，如何消息，说破鬼神惊骇。挟藏宇宙，剖判玄元，真乐惊间无赛。灵鹫峰前，宝珠拈出，明显玉般光彩。照乾坤、上下群生，知者寿同山海。最至极、翠霭轻分，琼花乱坠，空里结成雯盖。金身玉骨，月帔星冠，符合水晶天籁。清净门庭，圣贤风范，千古俨然常在。愿学人、达此希夷微理，共游方外。
题江山杰阁图
王汝玉（明代）

我生不识黄鹤楼，未向滕王阁上游。南昌武昌空梦想，安得醉上雕栏秋。

画中楼阁知何处，我欲凌风试飞去。西山雨挟南浦云，鹦鹉洲连汉阳树。

手招仙人王子乔，吹笙归来共逍遥。缑山綵凤缈难见，华落瑶池王母桃。

人生百岁真如寄，何乃长年苦匏系。流光一去岂复来，须趁青春寻赏事。

楚江迢迢带楚山，危楼杰阁江山间。飘然乘兴穷跻攀，何须镕鍊大药延红颜。
雷秘校入阙拟官时将登舟过辇下
梅尧臣（宋代）

与君先後发，同走向凉华。
羡跃青骊去，将乘乌榜赊。
著鞭辞宿雨，渡水踏春沙。
闻道求为县，应当学种花。
早夏郡中书事
刘禹锡（唐代）

水禽渡残月，飞雨洒高城。华堂对嘉树，帘庑含晓清。

拂镜整危冠，振衣步前楹。将吏俨成列，簿书纷来萦。

言下辨曲直，笔端破交争。虚怀询病苦，怀律操剽轻。

阍吏告无事，归来解簪缨。高帘覆朱阁，忽尔闻调笙。
送徐仲洪尉南安八首
彭龟年（宋代）

圣朝宽令捷惊霆，尉不留心竟不行。
万事闓端皆在我，安危便可到苍生。
三月初五日孟君复王元俞治中十人同会分韵得
方回（元代）

春光九十日，半为风雨欺。
人生一百年，怀抱无好时。
兹辰复何辰，晴烟霏柳丝。
佳友可我意，閒愁忽如遗。
座客有十人，十人皆能诗。
景色既已妍，谈笑无相疑。
酌酒不计数，惟醉以为期。
阄韵有险易，鹤头侧复垂。
上巳后二日，此会竟大奇。
芥蒂死生间，吾尝笑羲之。
王侯宰槐国，蚁身不自知。
顾此一梦耳，不饮庸非痴。
到家
王安石（宋代）

五年羁旅倦风埃，旧里依然似梦回。
猿鸟不须怀怅望，溪山应亦笑归来。
身闲自觉贫无累，命在谁论进有材。
秋晚吾庐更萧洒，沙边烟树绿洄回。
摘红英 春雨惜花
龚翔麟（清代）

春宵永。兰缸烬。绿窗忽讶花无影。衾嫌薄。眠难著。

起拓蝉纱，腕酥先觉。

窥苔径。香泥润。海棠未卜飘零甚。晓风恶。晴还莫。

最怜冷了，秋千红索。
句 其三
杨杰（宋代）

借取云山为帐幕，合教僧屋断尘埃。
寄题李叔谊莲峰书院
萧立之（宋代）

高原陆地无莲花，此峰刻画天与状。李君下构三千楹，读书月与调悲壮。

向来濂溪卜庐山，莲花峰下溪之源。半山争墩未苦贤，掘地何处无流泉。
质庵 其一
王佐（汝学）（明代）

羲农世已远，浇风散太朴。伊谁返淳淳，举世看落落。

洪都养素翁，白首在林壑。敛华就质实，古人不落莫。

譬如天然玉，所贵在其璞。圭璋与珊瑚，则已厌锥凿。

譬如生成木，老朽亦不恶。牺樽而青黄，其性则已斲。

我读质庵卷，梦想在寥廓。坐见太素心，雕虫可无作。
李舍人孤山草堂坐雨
王稚登（明代）

笋舆行过断桥来，楼上银罂水上开。
白鸟数行犹似鹤，青山五上已无梅。
雨昏不辨丝千缕，湖绿浑疑酒一杯。
几欲题诗题未得，舍人元是谪仙才。
无弦琴
朱克诚（宋代）

焚香扫石独横琴，愧乏朱弦感恨深。月下不闻乌夜操，花边空忆白头吟。

难将古调传心事，无复高山遇赏音。为报东林莲社侣，不堪携抱日相寻。
满江红·雨过东郊
佚名（宋代）

雨过东郊，溪痕浅、山堂春晓。堪爱处，桃花流水，闲云幽鸟。物表群分红日□，天涯一点青山小。向绿阴、竹影卷柴扉，终焉了。清闲处，谁知道。方外客，人间少。且襟风杯月，醉眠芳草。大志含容天地考，真情卓立希夷杳。谩将消息寄林泉，烟霞老。
杂感
陆游（宋代）

壮游回首海茫茫，默数方惊岁月长。
旧事莫论齐柏寝，残躯方似鲁灵光。
宋叔简挽词
戴栩（宋代）

上国曾随计，香名众所闻。
百年犹是短，寸禄不沾分。
笛送邻家月，楼藏卧处云。
生刍何必奠，徐穉有铭文。
甲子立春前二日作
陆游（宋代）

头风初愈喜身轻，书卷时开觉眼明。
养熟犬鸡随坐起，性灵乌眼报阴晴。
韭菘飣餖春盘好，芝术簁和腊药成。
自笑衰残杀风景，灯时不拟入重城。
狐鼠
洪咨夔（宋代）

狐鼠擅一窟，虎蛇行九逵。
不论天有眼，但管地无皮。
吏鹜肥如瓠，民鱼烂欲糜。
交征谁敢问，空想素丝诗。
和陶渊明拟古（九首）
戴良（元代）

故国日已久，朝暮但神游。
谁谓相去远，夙昔隘九州。
此计一云失，坐见岁月流。
岁月未足惜，恐遂忘首丘。
在昔七人者，抱节去衰周。
不遇鲁中叟，履迹将安求。¤
次韵游衡岳
释德洪（宋代）

结发功名场，吾岂厌朝市。风埃涴袍裤，乐事嗟无几。

那知望耆阇，举手弄云水。山空答清啸，一洗风埃耻。

赤岸横落日，孤烟起墟里。阴晴故多态，风物自闲美。

归来说佳处，尚复喜见齿。为作鹤脑侧，失床忘而趾。

平生嘉遁心，衍挽车轮起。拭涕师懒瓒，多事笑昙始。
次韵题大梅常禅师塔
释师范（宋代）

茫茫摘叶与寻枝，独许山翁亲见伊。
点著直行三万里，至今脚迹少人知。
琵琶引
高似孙（宋代）

人生聚散难为别，何况匆匆作胡越。
梅梢带雪下昭阳，明朝合隔关山月。
长城不战四夷平，臣妾一死鸿毛轻。
回凭汉使报天子，为妾奏此琵琶声。
长安城中百万户，家家竞学琵琶谱。
酸声苦调少人知，食雪天山忆苏武。
西风吹霜雁飞飞，汉宫月照秋丰衣。
嫖姚已死甲兵老，公主公主何时归。
晓发应城
李言恭（明代）

古道风烟接，天涯晓梦迷。
猿啼千树露，人过一村鸡。
远浦余灯暗，隔林残月低。
此时有高卧，予独愧羁栖。
冥鸿亭下第后作
田紫芝（金朝）

眼底功名一物无，飞扬跋扈竟何如。青云岐路多辛苦，赖得皇家结网疏。
重过秘书旧房因题长句
白居易（唐代）

阁前下马思裴回，第二房门手自开。昔为白面书郎去，今作苍须赞善来。

吏人不识多新补，松竹相亲是旧栽。应有题墙名姓在，试将衫袖拂尘埃。
迎新仓守曾悦心道间偶赋
马廷鸾（宋代）

黄旂红帜走踆踆，晓出闉阇奔迓新。
车盖如云骑如水，山头牛背有閒人。
九月一日晨起风物凄然不胜怀远之思作五首寄
赵蕃（宋代）

秋气故悲哉，连阴况不开。
黄花九日近，白发数茎催。
山际擎新塔，江边峙旧台。
谩看云日暮，安得雁同来。
义门晓行
李先芳（明代）

曙色起林鸦，青天明晓霞。
蒹葭晞白露，墟里带清沙。
老骥长途怯，新鸿一字斜。
不知时序晚，野菊有黄花。
宫词 其五十五
周彦质（宋代）

桂魄初生出翠台，玉人拜祝久徘徊。非唯月月长相见，更愿重重喜庆来。
为竹奴解嘲用山谷先生韵
敖陶孙（宋代）

通身有眼更无肠，好上臞庵师子床。
莫作绿衣颠倒想，班姬陈后两凄凉。
蒙示黄磵佳诗三读钦羡辄继韵仰报嘉赐
陈与义（宋代）

痴儿了官事，官事那可讫。
岂知公偷闲，临水照缨绂。
虽微八川雄，暴怒常至沸。
傥或似山阴，清流可共祓。
贪德实以济，行地不郁郁。
赵洛与陶丘，相比亦仿佛。
解后逢公赏，一洗伏流屈。
可爱不可唾，众议那可咈。
彼是公余波，本来非俗物。
幽蓟行
张方平（宋代）

昔者帝尧光宅本都冀，幽朔乃为寰内地。舜肇十有二州此其一，禹服周藩有年祀。

崆峒之英其人武，气含阴杀乐钲鼓。秦汉发吏守边亭，世与其民捍中土。

召伯功勤黑社传，昭王意气金台古。我兴北望涕交颐，念汝幽蓟之奇士兮。

今为勋华光耀照四海，忍遂反衽偷生为。吾民孰不愿左袒，汝其共取燕支归。
有感
徐集孙（宋代）

华阳暂脱戴朝簪，悔被浮云惹动心。
或事可惊如雨骤，客怀无限并秋深。
能归不似天边燕，怯冷愁闻月下碪。
几许清高堪自慰，官居赖有竹萧森。
双庙
徐俯（宋代）

开元天宝间，衮衮见诸公。不闻张与许，名在台省中。
寄俞伯谟宣义昆仲 其一
释道潜（宋代）

谢家兰玉竞芬芳，千里南来未易忘。犹忆娑罗双树院，月明相对坐胡床。
折梅赠答二首
赵蕃（宋代）

昔人行役功名误，嗟我何为久未回。
落尽繁花有青子，期君烟雨上池台。
园中梨花唯开一枝
高启（明代）

栏外见春迟，朝来雪一枝。
不知初发处，误道已残时。
题德清教场亭
张祁（宋代）

浩荡秋光里，扁舟过德清。
楼台占山影，鹅鸭乱溪声。
小饮经年别，清歌一邑惊。
娟娟照人月，还忆谢宣城。
春寒
杨守陈（明代）

二月燕城暖渐回，北风吹雪遍楼台。
春寒毕竟无多日，桃李何须怨未开。
宫词
宋白（宋代）

掖庭宫女仅千人，有勅都教放出门。
恋主顿忘幽愤意，促辞中使尽啼痕。
禽凤二绝
强至（宋代）

凤凰只是瑞时鸣，邂逅千年或一声。
不比喧啾争巧舌，微禽何苦蓄疑情。
文伯仁江山萧寺轴
弘历（清代）

萧寺枕清流，丹枫色作秋。閒僧云水衲，估客利名舟。

鸥鹭忘机虑，江天豁远眸。万缘空半偈，不用悟泥牛。
萧尺木楚辞歌图
冯敏昌（清代）

诗人无媒安问天，画手欲并前人肩。谁云画史胸次狭，有此人人神鬼仙。

潇湘洞庭渺风烟，苍梧北渚云连绵。屈子神游向何处，飘荡恍惚凌风船。

天阊不开吁可怜，鸾凰蛟龙相后先。湘君夫人环佩捐，云之君兮下翩翩。

幽丛山鬼媚余笑，坐使狸豹工攀牵。猿狖悲哀草木泣，雷雨昏绝枫篁颠。

呜呼重华不可作，汤禹祗敬忧其愆。王佐霸功几遭遇，孤臣孽子多迍邅。

不闻谗鼎铸饕餮，共说飨雉私彭篯。女娲炼石补不尽，缺限首在磨兜坚。

搔首问之不得对，无声第写愁诗篇。古来作者俱精专，妙手须附词人传。

略如蝉嫣有苗裔，鬼才贮锦仙青莲。我昔长江浩洄沿，太白楼高矶势偏。

匡庐峨眉接云气，云台日观森钩缠。谁呵四壁吐墨沈，不食七日愁笞鞭。

画成长嗟果绝笔，事过感激难为缘。再游京国今几年，萧斋寄寂来骚笺。

读罢想像得真契，使我坐叹心茫然。昔画何减吴道玄，今图何谢李龙眠。

谁能御气出天地，披发往逐烦忧蠲。
桃花寺八景以题为韵 其三 吟清籁
弘历（清代）

倚松架三楹，屏风抱其外。山灵茯苓润，风古笙簧会。

偶来坐白昼，为我吹解带。是地可消夏，旦夕吟清籁。
秋日次前辈新年韵
陆游（宋代）

浮家久居蜀，下峡晚还东。
天际孤帆远，花前百榼空。
旅游浑似梦，年运遂成翁。
欲话峨眉月，无人可与同。
五泄山三学院十题·摘星岩
释咸润（宋代）

扪萝梯峭石，直上青云端。
咫尺星斗光，冷射人心寒。
与党评事
元结（唐代）

自顾无功劳，一岁官再迁。跼身班次中，常窃愧耻焉。

加以久荒浪，惛愚性颇全。未知在冠冕，不合无拘牵。

勤强所不及，于人或未然。岂忘惠君子，恕之识见偏。

且欲因我心，顺为理化先。彼云万物情，有愿随所便。

爱君得自遂，令我空渊禅。
清暑堂中秋夜饮
蔡襄（宋代）

江国初凉夕漏均，青天无翳地无尘。
莲花翦彩灯光灿，蕉叶倾金酒味新。
时节暗迁应不财，懽娱难得莫辞频。
明年今夜中庭月，依旧寒光别照人。
御街行（圣寿·二之一·双调）
柳永（宋代）

燔柴烟断星河曙。宝辇回天步。端门羽卫簇雕阑，六乐舜韶先端。鹤书飞下，鸡竿高耸，恩霈均寰寓。

赤霜袍烂飘香雾。喜色成春煦。九仪三事仰天颜，八彩旋生眉宇。椿龄无尽，萝图有庆，常作乾坤主。
颂古九十八首
释印肃（宋代）

飞空著地情依识，大地山河情识磨。
色空明暗无相似，挑起蛇时会也麽。
和赵先生述怀
郭廑（明代）

高风雅调忆谁弹，独抱瑶琴祗自叹。黄叶迥随秋雨暝，青山空掩暮云寒。

沅湘日夕兰堪采，彭泽霜前菊可餐。忽忆故人霄汉上，题诗多寄别离难。
酬陆三十二参浙东见寄
权德舆（唐代）

骢马别已久，鲤鱼来自烹。殷勤故人意，怊怅中林情。

茫茫重江外，杳杳一枝琼。搔首望良觌，为君华发生。
太上皇帝合端午帖子词
汪应辰（宋代）

漏转铜壶永，风来玉殿清。
天申佳节近，比屋尽欢声。
颂古十一首
释智鉴（宋代）

即心是佛外忘求，心佛圆明不假修。
云净远山千点翠，水和明月一天秋。
题太乙真人莲叶舟图
杨士奇（明代）

至人乘汗漫，遗世若虚游。不假桂为楫，飘飖一叶浮。

仰观天宇澄，俯视洪波流。茫茫荡无垠，泛泛任去留。

富贵多忧虞，仙道我所求。弱流倘共济，从之览十洲。
水调歌头 中秋
刘褒（宋代）

天淡四垂幕，云细不成衣。西风扫尽纤翳，凉我鬓边丝。

破匣菱花飞动，跨海清光无际，草露滴明玑。杯到莫停手，何用问来期。

坐虚堂，揩病眼，溯流辉。云山应有幽恨，瑶瑟掩金徽。

河汉无声自转，玉兔有情亦老，世事巧相违。一写谪仙怨，双泪满君颐。
已丑正月陪黎雪楼恂舅游碧霄洞
郑珍（清代）

黄螾翻劫波，误落荒服外。睚眦恚五岳，中原各尊大。

胸蓄不分涎，要唾尽始快。日月不照灼，深閟神鬼怪。

吐泄夺造化，捖鍊鼓橐鞴。天动九地裂，顿辟一世界。

雷电下搥撼，没楔却奔溃。面帝弹不法，情天转嫪受。

顾留与遐土，广彼耳目隘。不计数万载，莫能启鐍秘。

始见此谁子，魇死者应再。十年诧灵境，寤寐骋神轪。

宿粮得阿舅，携小妹共载。谽谺见巨口，俯瞟嚇焉退。

定魂下窞𥨍，䆗窱半明晦。一声欬啸呼，响砰磅磞磕。

非雷而非霆，隐隐谼谼会。举蕴照崆峒，广容数万辈。

耽耽深厦中，具千百状态。大孔雀迦陵，宝璎珞幢盖。

钟鼓干羽帗，又杵臼磨铠。虎狮并犀象，舞盾剑旌旆。

础楹棼藻井，釜登豆鼒鼐。更龟鳖蛙蟾，及擂炮鍪铠。

厥仙佛菩萨，拱立坐跪拜。携籧篨戚施，与𤿑瞽兀癞。

倒茄垂瓜卢，悬人头肝肺。盘杅间橙榻，可以卧与靧。

人世尽织末，悉备谾壑内。黠哉山之灵，乃逞兹狡狯。

残窦与剩穴，得一即胜槩。视区区诸洞，实不直蒂芥。

如何老穷僻，似为地所画。元柳目未经，陶谢屐不逮。

焉能驱夸娥，徙安行窝背。持壶走大暑，壑谷指公在。

移山空浩然，发我惜奇嘅。试假生铁笔，为尔破荒昧。

后来应有人，咄唶同感喟。
台湾八景
齐体物（清代）

明霞散天末，灼灼浓于绮。试吟谢朓诗，分明拟得似。

远看孤屿间，疑自赤城起。何当遇刘郎，与之同徙倚。
度仙霞岭步周栎园壁间原韵 其二
黄惠（清代）

行李萧萧雪戒途，千寻岩壁一筇扶。泉流涓滴终归海，山势盘纡直到吴。

衣上岚光行处散，藓深碑字望来无。使君自有宣城句，我亦喁于兴不孤。